Kjære foreldre i XXX barnehage!

I høst har mye stått på spill for alle private barnehager i landet, også XXX barnehage.

Regjeringen foreslo i statsbudsjettet i oktober å redusere pensjonstilskuddet til private barnehager. Kort tid etter ble det også fattet vedtak om kutt i kapitaltilskuddene til private barnehager.

Hver for seg ville kuttene fått stor negativ effekt for sektoren. Til sammen ville konsekvensene vært så alvorlige at en rekke private barnehager hadde måttet kutte i kvaliteten på tilbudet til barna, kutte i ordningene til ansatte og i en del tilfeller også legge ned driften.

Tirsdag 1. desember ble det imidlertid klart at ingen av disse kuttene blir gjennomført i denne omgang. I forhandlingene om statsbudsjettet med regjeringen har Fremskrittspartiet fått gjennomslag for følgende:

* Det allerede vedtatte kuttet i kapitaltilskuddene til private barnehager, som PBL har tallfestet på inntil 245 millioner kroner i 2021, reverseres. Satsene for 2020 opprettholdes, i første omgang for første halvår 2021.
* Det foreslåtte kuttet i pensjonstilskuddet på 350 millioner kroner blir ikke gjennomført.
* Forslaget i statsbudsjettet om at private barnehager ikke kan ta opp nye lån i Husbanken stoppes midlertidig.
* Det skal settes ned et hurtigarbeidende utvalg som skal utrede finansieringen av private barnehager.

Kjære foreldre! Det er mange som skal takkes for at utfallet i denne saken er blitt så bra som det er blitt.

Ikke minst har vi opplevd å ha dere foreldre i ryggen. Det har varmet. Og enda viktigere: Det engasjementet som tusener av foreldre over hele landet har vist for sin barnehage har trolig vært avgjørende for at politikerne prioriterte denne saken i et statsbudsjett hvor fire ulike partier kjempet for viktige gjennomslag i hver sine kjernesaker.

Så tusen takk for støtten og tilliten dere gir oss!

Med vennlig førjulshilsen

Xxxx  
Daglig leder  
XXX barnehage